钦定古今图书集成/明伦汇编/家范典/第102卷 > 《仰赠从兄兴宁寘南》前人
## 钦定古今图书集成/明伦汇编/家范典/第102卷 > 《仰赠从兄兴宁寘南》前人

家世传儒雅，贞白仰馀徽。宗派已孤狭，财产又贫微。
栖息同蜗舍，出入共荆扉。松笔昭临沼，《蒲简》得垂帷。
幸逢四海泰，日月耀增辉。相顾无羽翮，何由总奋飞。
一朝异言宴，万里就睽违。远江飘素沫，高山郁翠微。
相思对淼淼，相望隔巍巍。死灰终不燃，长岑且未归。
当怜此分袂，脉脉泪沾衣。